Sain täna pika pai oma egole kui leidsin blogide statistikat võrreldes, et parlamendi saadikute blogi võidi lugeda alates 1. oktoobrist sama palju kui minu oma nädalaga (periood 22.-29. oktoober võrdluses Kadri Simsoniga) või viimase 5 päevaga (periood 25.-29. oktoober Evelyn Sepaga). See ei ütle muidugi lugejate kvaliteedi kohta, sest seal on vahe, kas blogi loeb ajakirjanik ja refereerib seda oma artiklis lugejatele või saad oma blogis vaid 1/3 selle  artikli lugejate arvust. Siiski mind rõõmustab, et jätkub lugejaid, sest see on ainus blogide võrdluse mõõdupuu. Seejuures nägin käesoleval nädalal mõlemat blogijat vähemalt korra teleuudistes ja Sepp oli ETV Foorumi saates. Arvestades blogide loetavuse muutumatust, siis televaatajad ei vaevunud blogisid üles otsima. Praeguseks on ilmselt nende räägitud jutt ka unenud ja see on veel üks pluss, miks kirjutamine on parem rääkimisest, sest võimaldab lugejatel tekstide (mõtete) juurde naasta ka päevi, nädalaid ja  aastaid hiljem.